Faroe Petroleum

**Faroe Petroleum** (**Føroya Kolvetni**) (FK) er et færøysk oljeselskap. Styreleder er John Bentley og administrerende direktør er Graham Stewart. Selskapet har virksomhet på Færøyene samt på britisk, norsk og nederlandsk sokkel. Selskapet har kontorer i Aberdeen (hovedkontor), Tórshavn og Stavanger og oppgir antallet ansatte for 2010 til 31. Selskapet hadde i desember 2010 en daglig produksjon på 2&nbsp;800 fat oljeekvivalenter (FOE).

## Historie
Faroe Petroleum ble grunnlagt i 1997 og registrert på Færøyene i 1998. I 2002 ble Faroe Petroleum plc etablert i Storbritannia som skulle bli gruppens holdingselskap. Året etter ble selskapet børsnotert på London Stock Exchange. I 2004 skaffet selskapet sine første lisenser på britisk sokkel og i 2006 ble et norsk datterselskap etablert. Samme år kjøpte selskapet flere lisenser på nederlandsk og britisk sokkel fra ConocoPhillips. Året etter fikk selskapet sine første produksjoninntekter fra sin andel i Minke-feltet på britisk sokkel. I 2009 ble Greenland Oil Company AS dannet med tanke på framtidig virksomhet på Grønland.

## Strategi
Selskapets strategi kan oppsummeres som følger:
* Finne substansielle ressurser vest for Shetland, Færøyene og Norge gjennom boring av attraktive *high impact* letebrønner med høy eierandel
* Skaffe og bore lovende lete- og avgrensningsbrønner med lav risiko nær infrastruktur i Nordsjøen og Norge forøvrig for å styrke selskapets grunnleggende verdi 
* Skaffe og utvikle felt i utbyggings- og produksjonsfasen på fornuftige premisser for å styrke verdien av porteføljen gjennom en skatteeffektiv kontantstrøm

## Virksomhet
Selskapet har i dag virksomhet på Færøyene, i Storbritannia og i Norge og eier dessuten lisenser i Nederland.

### Færøyene
Faroe Petroleum hadde ved utgangen av 2010 eierandeler i 4 lisenser på Færøyene: lisens 005 Anne Marie, lisens 016 Kùlubøkan, lisens 012 Rannvá og lisens 017 Rannvá Extension (100%). Anna Marie ble boret i 2010. Det ble påvist hydrokarboner men mindre enn forventet.

### Storbritannia
Virksomheten i Storbritannia styres gjennom datterselskapet Faroe Petroleum (U.K.) Limited med kontor i Aberdeen. Selskapet hadde ved årsslutt 2010 tre felt i produksjon: P039 Wissey, P520 Topaz og P689 Schooner. I tillegg hadde selskapet 15 letelisenser uten produksjon (letelisenser og funn).

### Norge
Faroe Petroleum etablerte det norske datterselskapet Faroe Petroleum Norge AS i februar 2006. Selskapet fikk kontorer i Stavanger og Helge Hammer ble ansatt som daglig leder. I januar 2006 ble selskapet prekvalifisert til å drive petroleumsvirksomhet på norsk sokkel.
I 2007 fikk Faroe tildelt 6 lisenser i APA 2006 og i følgende APA-runde 3 lisenser. I 2008 kjøpte selskapet en 10% andel i funnet Sørøst-Tor fra Noreco ved å påta seg 140 millioner kroner av Norecos kostnader. I 2010 ble det gjort et funn på lisens PL 433 (Fogelberg) og et funn på Maria-prospektet PL 475 BS. Samme år kjøpte selskapet Det norskes andel i PL 440S Clapton. I 2011 ble det gjort et funn på PL 405 Butch i Nordsjøen. Ressursene ble anslått til mellom 30 og 60 millioner FOE.

I 2011 ble det kjent at Faroe og Petoro inngikk en byttehandel der Faroe byttet bort sin 30% andel i Maria-funnet med andeler i flere produserende felt: 7,5% i Njordfeltet (PL 348 og PL 348B), 14,2% i Bragefeltet og 7,8% i Ringhorne Øst-feltet samt 13,4% i Brage Sognefjord-feltet og 3% i Jotunfeltet. Dette var første gang Petoro inngikk en avtale om bytte av andeler i produserende felt mot andeler i utbyggingsfelt.

Faroe hadde 31. desember 2010 produksjon på Glitnefeltet (PL 048b) og Enochfeltet (PL 048d) og fikk med Petoro-byttet i 2011 ytterligere produksjon fra Njordfeltet, Bragefeltet og Ringhorne Øst-feltet.

### Nederland
Faroe hadde i desember 2010 eierandeler i 2 letelisenser på nederlandsk sokkel: lisensene D15a og D18a (Orca Minke).

## Utmerkelser
* 2012: Gullkronen i kategorien «Business Developer of the Year» av Rystad Energy. Prisen ble delt med Petoro.

## Referanser


## Eksterne lenker
* Hjemmesiden til Faroe Petroleum